ทุนสำรองประเทศลด 300 ล้านเหรียญฯ
ธปท.เผยทุนสำรองประเทศลด 300 ล้านเหรียญสหรัฐ อยู่ที่ระดับ 1.588 แสนล้านเหรียญสหรัฐ ตามเงินบาทที่ปรับอ่อนค่าลงต่อเนื่อง
17 ก.ค. 2558

ธปท.เผยทุนสำรองประเทศลด 300 ล้านเหรียญสหรัฐ อยู่ที่ระดับ 1.588 แสนล้านเหรียญสหรัฐ ตามเงินบาทที่ปรับอ่อนค่าลงต่อเนื่อง
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 10 ก.ค.2558 อยู่ที่ระดับ 1.588 แสนล้านเหรียญสหรัฐ หรือ ประมาณ 5.390 ล้านล้านบาท ลดลงเล็กน้อย 300 ล้านเหรียญสหรัฐ หรือประมาณ  1.03 หมื่นล้านบาท หากคิดอัตราแลกเปลี่ยนปัจจุบันที่เคลื่อนไหวเปิดตลาดที่ระดับ 34.21 บาท/เหรียญสหรัฐ จากสัปดาห์ก่อนหน้าทุนสำรองฯ อยู่ที่ระดับ 1.591 แสนล้านเหรียญสหรัฐ หรือประมาณ 5.373  ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.93 หมื่นล้านเหรียญสหรัฐ เพิ่มขึ้นจากสัปดาห์ก่อนหน้าที่ 1.91 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ระดับ 1.781 แสนล้านเหรียญสหรัฐ
นักวิเคราะห์ในตลาดเงินธนาคารพาณิชย์ กล่าวว่า ทุนสำรองประเทศที่ลดลงน่าจะเป็นไปเพราะการตีค่าเป็นเงินเหรียญสหรัฐฯลดลง เนื่องจากเงินบาทอ่อนค่าลงต่อเนื่อง ทำให้มูลค่าสินทรัพย์ในทุนสำรองในรูปเป็นเงินเหรียญสหรัฐฯปรับลดลง
ขณะที่ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. ปัจจุบันอยู่ที่ 1.467  ล้านล้านบาท ลดลงจากสัปดาห์ก่อนหน้าที่ 1.512 ล้านล้านบาท สะท้อนสภาพคล่องเงินสดในระบบที่น้อยลง